

**REPUBLIKA HRVATSKA**

**DRŽAVNO ODVJETNIŠTVO REPUBLIKE HRVATSKE**

**Zagreb, Gajeva 30a**

Broj: P-196/2024-5

Zagreb, 18. listopada 2024.

Temeljem članka 4. Uredbe o raspisivanju i provedbi javnog natječaja i internog oglasa u državnoj službi (Narodne novine, broj 78/17, 89/19, 155/23; u daljnjem tekstu: Uredbe) te sukladno Javnom natječaju od 18. listopada 2024. godine, za prijam u državnu službu na neodređeno vrijeme u Državno odvjetništvo Republike Hrvatske, oglašava se sljedeća

O B A V I J E S T

**I. Opis poslova radnog mjesta voditelja Odjeljka općih i tehničkih poslova**

Voditelj Odjeljka općih i tehničkih poslova organizira, vrši nadzor i odgovoran je za rad Odjeljka, vrši dnevni raspored poslova i zaduženja zaposlenih u Odjeljku, vodi i organizira poslove tekućeg i investicijskog održavanja zgrade, uredskih prostorija i opreme Državnog odvjetništva Republike Hrvatske, vrši nadzor nad korištenjem i održavanjem službenih vozila i vrši njihov raspored, organizira i koordinira rad vozača, vodi evidenciju relacije vožnje, kilometražu i potrošnju goriva, organizira i koordinira unutarnju i vanjsku dostavu, organizira i nadzire snabdijevanje i rad čajne kuhinje, organizira i nadzire rad spremača/ica, preuzima prijave kvarova u zgradi Državnog odvjetništva Republike Hrvatske i poduzima potrebne radnje radi njihova uklanjanja, organizira periodična ispitivanja sustava zaštite na radu i vodi evidenciju o izvršenim servisima, nadzire provođenje svih poslova zaštitite na radu i zaštite od požara, evakuacije i spašavanja, organizira i nadzire propisano odlaganje otpada, obavlja i druge poslove koje mu dodjeljuje Glavni državni odvjetnik Republike Hrvatske i ravnatelj državnoodvjetničke uprave.

**II. Podaci o plaći radnog mjesta**

Na temelju odredbe članka 11. Zakona o plaćama u državnoj službi i javnim službama (Narodne novine, broj: 155/2023) plaća službenika i namještenika sastoji se od osnovne plaće i dodataka na osnovnu plaću utvrđenih tim Zakonom te ostalih primitaka u skladu s ovim Zakonom i općim propisom o radu.

Sukladno članku 12. stavku 2. Zakona o plaćama u državnoj službi i javnim službama osnovna plaća je umnožak koeficijenta za obračun plaće radnog mjesta na koje je službenik i namještenik raspoređen ili za koje je sklopio ugovor o radu i osnovice za obračun plaće.

Temeljem članka 18. stavka 1. Zakona o plaćama u državnoj službi i javnim službama dodatak za radni staž iznosi 0,5% na osnovnu plaću za svaku navršenu godinu radnog staža.

Koeficijent za obračun plaće za radno mjesto voditelja Odjeljka utvrđen je člankom 7. stavkom 1., u Tablici 1. (položaj III. vrste) Uredbe o nazivima radnih mjesta, uvjetima za raspored i koeficijentima za obračun plaće u državnoj službi (Narodne novine, broj: 22/2024, 33/2024) te iznosi 1,43.

**III. Sadržaj, način i pravila testiranja**

Provjera znanja, sposobnosti i vještina kandidata te  rezultata u dosadašnjem radu utvrđuje se putem testiranja i razgovora (intervjua). Testiranje i razgovor s kandidatima provodi Komisija za provedbu javnog natječaja (u daljnjem tekstu: Komisija).

Na testiranje se upućuju svi kandidati koji ispunjavaju formalne uvjete iz javnog natječaja, a čije su prijave pravodobne i potpune. Testiranje se sastoji od provjere znanja, sposobnosti i vještina bitnih za obavljanje poslova pojedinog radnog mjesta.

1. **Prva faza testiranja sastoji se od pisane provjere:**
2. provjere znanja o organizaciji i načinu rada u državnom odvjetništvu - pisani test (10 bodova)

Smatra se da je kandidat koji je ostvario najmanje 5 bodova zadovoljio u ovoj fazi testiranja.

Kandidati koji su ostvarili najbolje rezultate u ovoj fazi testiranja, i to 15 kandidata, upućuju se u drugu fazu testiranja. Ako je u ovoj fazi testiranja zadovoljilo manje od 15 kandidata, u sljedeću fazu postupka pozvat će se svi kandidati koji su zadovoljili u ovoj fazi testiranja. Svi kandidati koji dijele 15. mjesto u ovoj fazi testiranja pozvat će se u drugu fazu testiranja.

**B) Druga faza testiranja sastoji se od pisane provjere znanja rada na računalu:**

- provjera znanja na računalu - u programu Microsoft Word i Excel

Smatra se da je kandidat koji je ostvario najmanje 5 bodova u provjeri znanja rada na računalu zadovoljio na testiranju.

**C) Razgovor (intervju) s Komisijom**

Na razgovor (intervju) pozvat će se 10 kandidata koji su ostvarili ukupno najviše bodova u prvoj i drugoj fazi testiranja. Svi kandidati koji dijele 10. mjesto, nakon provedenog testiranja u prvoj i drugoj fazi pozvat će se na intervju.

Komisija u razgovoru s kandidatima utvrđuje znanja, sposobnosti i vještine, interese, profesionalne ciljeve i motivaciju kandidata za rad u državnoj službi te rezultate ostvarene u njihovu dosadašnjem radu.

Rezultati intervjua vrednuju se bodovima od 0 do 10. Smatra se da je kandidat zadovoljio na intervjuu ako je dobio najmanje 5 bodova.

Raspored održavanja razgovora s Komisijom bit će utvrđen po završetku pisanog dijela testiranja i provjere rada na računalu, o čemu će kandidati biti obaviješteni.

**Pravila testiranja**

Testiranju mogu pristupiti kandidati koji dođu u zakazano vrijeme i prije testiranja dokažu identitet važećom osobnom iskaznicom ili putovnicom.

Testiranju ne mogu pristupiti kandidati koji ne mogu dokazati identitet, osobe koje ne ispunjavaju formalne uvjete natječaja, te osobe za koje se utvrdi da nisu podnijele prijavu na javni natječaj za radno mjesto za koje se obavlja testiranje.

Kandidat koji ne pristupi testiranju više se neće smatrati kandidatom u postupku.

Nakon što se utvrdi identitet kandidata pristupit će se testiranju.

Kandidati su dužni pridržavati se utvrđenog vremena i rasporeda testiranja.

Za vrijeme testiranja kandidatima nije dozvoljeno:

a) koristiti se bilo kakvom literaturom ili bilješkama

b) koristiti mobitel ili druga komunikacijska sredstva

c) napuštati prostoriju u kojoj se vrši provjera znanja

d) razgovarati s ostalim kandidatima ili na drugi način remetiti mir i red.

Zbog povrede navedenih pravila kandidat će biti udaljen s testiranja, a postignuti rezultat Komisija neće priznati niti ocijeniti.

**IV. Vrijeme i mjesto održavanja testiranja kandidata**

Vrijeme i mjesto održavanja testiranja kandidata bit će objavljeni na web-stranici Državnog odvjetništva Republike Hrvatske <https://dorh.hr/hr>, najmanje pet dana prije dana određenog za testiranje.

**V. Pravni izvori za pripremanje kandidata za testiranje**

1. Zakon o državnom odvjetništvu (Narodne novine, broj 67/18 i 21/22),
2. Poslovnik državnog odvjetništva (Narodne novine, broj 128/19).

DRŽAVNO ODVJETNIŠTVO REPUBLIKE HRVATSKE